als_Latn dik_Latn sag_Latn
Të njëjtin fat të keq të bypass-it të Vlorës do të ketë edhe një bypass po aq i rëndësishëm, i fituar nga e njëjta firmë italiane: ai Fier-Levan, pjesë e autostradës Fier-Vlorë. Autoriteti Rrugor Shqiptar deklaroi për Konica.al se firmës kontraktuese ”Serenissima Costruzioni” i është ndërprerë kontrata dhe se dje i është dërguar shkresa njoftuese. Ky institucion është në pritje për 14 ditë për të parë nëse firma është e aftë të kryejë punimet sipas kontratës. Por gjithë faktet, si dhe ajo që duket në terren, flasin me kokëfortësi: edhe pse ka përfituar shumë fonde, firma nuk ka zbatuar jo vetëm kushtet, por edhe ka dështuar në zbatimin e plotë të kontratës.
Përveç parave për punimet, firma është dëmshpërblyer me shumën 2 milionë euro. Ky çek i është dhënë “Serenissima Costruzioni” në datën 13.12.2015, nga ana e kryeministrit Edi Rama, për dëmet e shkaktuara gjatë përmbytjeve të muajit shkurt, në zonën e Fierit dhe Vlorës, pas inspektimeve të by-pass-it prej tij. Çeku mbante nënshkrimin e shoqërisë së sigurimeve “Eurosig”.
Punimet për ndërtimin e këtij segmenti të rëndësishem rrugor janë ndërprerë disa herë, duke krijuar bllokimin e investimit më të rëndësishëm të qeverisë shqiptare në akset rrugore të Jugut. Pikënisja e konfliktit ishin marrëdhëniet e tendosura mes firmës fituese të tenderit për këtë objekt ‘Serenissima Costruzioni’, me firmat nënkontraktuese.
Kalvari i debateve ka në themel të mosmarrëveshjeve, paratë e pashlyera mes palëve. Ecejaket e takimeve të deritanishme, që kanë rezultuar pa fryt, akuzat dhe kundërakuzat, bllokimet financiare, deri dhe mosmarrja parasysh e akteve ligjore dhe nënligjore, të lidhura mes palëve, janë shkaqet që kanë sjellë shkretimin e kantiereve të ndërtimit të rrugës Fier-Levan. Traseja dhe veprat e artit të ndërtuara nëpër fushën ku kalon gjurma e projektit, kanë ngelur jetime. Shtratit të rrugës vërehet zhavorr i hedhur në trase, vepra të artit dhe ura ende të pambaruara si dhe nënkalime, disa të përfunduara e disa të saponisura.
Ditën e fillimit të punimeve për ndërtimin e këtij bypass-i, më 6 maj 2014, në një takim në zyrën e ish-kryebashkiakut fierak, Inxhinieri i kompanisë italiane, Roberto Vigo, u shpreh se “në muajin shtator të vitit 2015 ky bypass do të jetë i shtruar me bazën e parë materiale (çakull) dhe nëse gjithçka do të ecë sipas parashikimeve, pas 18 muajsh do të përfundojnë krejt punimet”.
Përplasjet, akuza dhe kundërakuza
Shoqëria “Serenissima Costruzioni” pasi rezultoi fituese e tenderit të organizuar për punimet e By-passit Fier, nënshkroi një akt marrëveshje me shoqërinë C.A.E sh.p.k. në akt marrëveshje firma merrte përsipër që t’i kalonte kësaj firme realizimin në dy faza të punimeve.
Kontrata kryesore është lidhur dhe nënshkruar mes palëve më datën 22.10.2013. Autorizimi për shoqërinë C.A.E si nënkontraktore në kantier është dhënë në datën 06.11.2013. Në datën 25.11. 2013 është lidhur dhe kontrata e bashkëpunimit mes shoqërive C.A.E sh.p.k. dhe shoqërisë Serenissima Costruzioni, një kontratë bashkëpunimi tekniko-tregtar me afat 3 plus 3 vjeçar. Për këtë kontratë të lidhur mes palëve, Autoriteti rrugor nuk është njoftuar, “Duke marrë parasysh që firma kontraktuese mund të realizojë 40% të punimeve që do të kryejë me nënkontrakorë, firmat ranë dakord që të zbatojnë akt marrëveshje mes tyre dhe kjo është një e drejtë e tyre legjitime” kanë pohuar burimet nga Autoriteti Rrugor.
Në bazë të këtij akti, shoqëria italiane, për çdo pjesëmarrje në gara tenderimi dhe në të gjitha rastet kur shpallej fituese, njihte shoqërinë C.A.E sh.p.k. si shoqëri ekskluzive që do të ndiqte procedurat e nevojshme dhe do të realizonte punimet e parashikuara nga këto gara dhe nga çdo tender tjetër të mundshëm që Serenissima do të fitonte edhe në të ardhmen. Për këtë qëllim, shoqëria italiane edhe pse në marrëveshje me shtetin shqiptar, do të vinte në dispozicion një shumë cash monetare për firmën nënkontraktore. Por firma shqiptare, në këtë rast nënkontraktore C.A.E, ka pretenduar se Serenissima, nuk i ka vënë në dispozicion këtë shumë. Madje, sipas saj, edhe shuma që duhej dhënë paradhënie ka shkelur afatet, me 8 muaj vonesë.
Përfaqësuesit nënkontraktorë shqiptarë pretendojnë se kontrata është ndërprerë njëanshmërisht me sjellje arbitrare duke dëmtuar imazhin e kompanisë shqiptare. Në datën 24.5.2016 përfaqësuesit juridikë të firmës C.A.E kanë depozituar në Gjykatën administrative Tiranë një kërkesë padi kundër firmës Serenissima, me objekt gjykim në themel kundër shoqërisë në fjalë.
Por edhe kompania Serenissima nga ana e saj ka depozituar në organet e akuzës shqiptare një kallzim penal kundër shoqërisë C.A.E. Objekti i këtij kallzimi nuk është bërë i ditur për mediat, duke lënë gjithçka në dorë të drejtësisë.
Kompania shqiptare pretendon se për një periudhë kohe që i ka kaluar gjashtë muajt në vitin e kaluar, nuk është përpiluar asnjë situacion për ecurinë e punimeve në kantier. Sipas përfaqësuesve të firmës C.A.E Construksion Albania” situata cilësohet alarmante. Me një shkresë me nr 237 të protokollit, të lëshuar nga departamenti juridik i saj, po në vitin e kaluar, CAE bën të ditur se ka pësuar dëme të mëdha ekonomike. Si rrjedhojë, zinxhiri i dëmeve ka kapur gjithë nënkontraktorët e tjerë që kanë lidhur kontratë me CAE, për të punuar në këtë kantier rruge. Këto ecejake kanë sjellë bllokimin disa herë të punimeve në terren. Bllokimi i fundit përkon me këtë situatë. Që prej më shumë se dy muajsh punimet janë ndërprerë. Gjykata Administrative mësohet se ka njohur disa nga kërkesat e pretenduara nga CAE, duke e detyruar firmën kontraktuese “Serenissima”, të paguajë një shumë të konsiderueshme ndaj CAE. Ky vendim tashmë është ankimuar nga kjo firmë, e cila ka ndërprerë edhe punimet në terren. Qindra punonjës, drejtues të mjeteve të rënda, por edhe shërbyes në sektorë të tjerë po ndeshen me vështirësi të mëdha financiare, deri në mbijetesë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn